AOT จัดรถบัสฟรี “สุวรรณภูมิ-ดอนเมือง” รองรับ ปชช.ร่วมพระราชพิธีถวายพระเพลิง ร.9
AOT จัดรถบัสฟรี “สุวรรณภูมิ-ดอนเมือง” รองรับ ปชช.ร่วมพระราชพิธีถวายพระเพลิง ร.9 ระหว่างวันที่ 25-29 ต.ค.นี้
4 ต.ค. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ตามที่รัฐบาลได้กำหนดจัดพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ระหว่างวันที่ 25-29 ต.ค. 60 ซึ่งวันที่ 26 ต.ค.60 เป็นวันถวายพระเพลิงพระบรมศพ ณ พระเมรุมาศ มณฑลพิธีท้องสนามหลวง นั้น บริษัทขอน้อมรำลึกในพระมหากรุณาธิคุณ พระบาทสมเด็จพระปรมินทรมหาภูมิพลอดุลยเดช ที่ทรงมีต่อพสกนิกรชาวไทยอย่างหาที่สุดมิได้
ทั้งนี้ บริษัทได้ร่วมถวายความจงรักภักดีด้วยการอำนวยความสะดวกประชาชนที่จะเดินทางไปเข้าร่วมพระราชพิธีถวายพระเพลิงพระบรมศพ โดยได้จัดรถรับส่งประชาชนที่จะเข้าร่วมพระราชพิธีฯ ในเส้นทางท่าอากาศยานสุวรรณภูมิ (ทสภ.)-สนามหลวง และท่าอากาศยานดอนเมือง (ทดม.)-สนามหลวง โดยไม่คิดค่าบริการ
อีกทั้ง ยังยกเว้นค่าบริการจอดรถยนต์ ณ ลานจอดรถระยะยาว (Long Term Parking) ทสภ.และที่ ทดม.จะจัดพื้นที่บริเวณชั้น 2-3 ณ อาคารจอดรถ 5 ชั้น และบริเวณอาคารคลังสินค้า 3 และ 4 เพื่อให้ประชาชนสามารถนำรถมาจอด โดยไม่คิดค่าบริการ
นายนิตินัย กล่าวอีกว่า ที่ ทสภ.ระหว่างวันที่ 19-30 ต.ค.60 ได้จัดรถรับส่งประชาชนในเส้นทาง ทสภ.-สนามหลวง ตั้งแต่เวลา 06.00-18.00 น. ยกเว้นวันที่ 26 ต.ค.60 จะให้บริการตั้งแต่เวลา 06.00-06.00 น.ของวันที่ 27 ต.ค.60 ซึ่งประชาชนสามารถขึ้นรถได้บริเวณชั้น 1 ประตู 8 อาคารผู้โดยสาร และรถจะจอดส่งหน้าโรงแรมรัตนโกสินทร์ บริเวณสนามหลวง รวมทั้งได้ยกเว้นค่าบริการจอดรถยนต์สำหรับประชาชนที่นำรถไปจอดที่ลานจอดรถระยะยาว (Long Term Parking) โซน C, D และ E ที่สามารถรองรับรถยนต์ได้ประมาณ 2,100 คัน พร้อมจัดรถ Shuttle Bus รับส่งไปยังอาคารผู้โดยสาร
สำหรับที่ ทดม.จัดรถรับส่งเส้นทาง ทดม.-สนามหลวง ระหว่างวันที่ 25-29 ต.ค.60 ตั้งแต่เวลา 08.00-17.00 น. ยกเว้นวันที่ 26 ต.ค.60 รถรับส่งจะให้บริการตั้งแต่เวลา 08.00-24.00 น. โดยประชาชนสามารถขึ้นรถได้ที่ ประตู 15 ชั้น 3 อาคารผู้โดยสารภายในประเทศ อาคาร 2 และรถจะจอดส่งที่หน้าโรงแรมรัตนโกสินทร์ บริเวณสนามหลวง
นอกจากนี้ บริษัทยังได้จัดน้ำดื่มบรรจุขวดแจกฟรีสำหรับประชาชนที่เดินทางกับรถบริการทั้งสองเส้นทาง อีกทั้งยังจัดพื้นที่บริเวณชั้น 2-3 ณ อาคารจอดรถ 5 ชั้น และบริเวณอาคารคลังสินค้า 3 และ 4 สำหรับบริการประชาชนนำรถมาจอดโดยไม่คิดค่าบริการ ซึ่งสามารถรองรับรถยนต์ได้ประมาณ 800 คัน
ทั้งนี้ นอกเหนือจากการจัดรถรับส่งประชาชนไปยังบริเวณมณฑลพิธีท้องสนามหลวงและยกเว้นค่าบริการจอดรถยนต์แล้ว ในวันที่ 26 ต.ค.60 บริษัทยังอำนวยความสะดวกประชาชนที่จะเดินทางไปวัดดอนเมือง ซึ่งเป็นสถานที่จัดพิธีถวายดอกไม้จันทน์โดยสามารถนำรถมาจอดในลานจอดรถยนต์ ณ สำนักงานใหญ่ โดยไม่คิดค่าบริการ รวมทั้งยังประดับดอกดาวเรืองหรือดอกไม้สีเหลืองบริเวณท่าอากาศยานทั้ง 6 แห่งของบริษัทอีกด้วย